Document ID: /roh_data/filtered/fineweb-2-filterrobots_roh.jsonl.gz/41914

Beginn Inhaltsbereich
Categoria: praticas liadas a l’artisanadi tradiziunal
Il design grafic e la tipografia èn instruments da la communicaziun visuala omnipreschents en noss mintgadi. Els influenzeschan l’aspect da placats, cudeschs, logos, inserats, paginas d’internet e d’auters elements da la communicaziun. Els transmettan infurmaziuns, influenzeschan opiniuns e transportan valurs. Pervi da lur lunga tradiziun, da la buna situaziun economica e d’in excellent nivel da scolaziun en quellas domenas han il design grafic e la tipografia ina gronda impurtanza en Svizra. En la pratica professiunala sa manifestescha l’engaschament tant per la furma ed il cuntegn sco per la funcziun dals texts ed objects en il spazi public. Questa pratica sa basa sin ina sistematica e sin principis stricts che evolueschan dentant cun la tecnica e cun las exigenzas socialas per garantir ina communicaziun efficazia. Sco vecturs d’identitad, da cuntinuitad e da diversas concepziuns dal mund na sa limiteschan il design grafic e la tipografica betg ad ina communitad locala, mabain vegnan sviluppads ed elavurads en raits informalas da stgomis, activs a livel mundial. Ina candidatura che sa focusescha sin la contribuziun svizra al design grafic ed a la tipografia internaziunala permetta damai da suttastritgar la realitad d’in element da patrimoni cultural immaterial che nascha dal dialog intercultural e che sa perpetuescha grazia a sia circulaziun internaziunala.
Ende Inhaltsbereich